ทหารไทยล้างตัว งบกำไรขาวจั๊วะ
&nbsp;โพสต์ทูเดย์ &#8212; ธนาคารทหารไทยเดินหน้าลดพาร์ล้างขาดทุนสะสม 4 แสนล้านในพ.ค.นี้ คุยลูกค้าแห่ใช้เอทีเอ็มพรึ่บ
3 ก.พ. 2553

โพสต์ทูเดย์ — ธนาคารทหารไทยเดินหน้าลดพาร์ล้างขาดทุนสะสม 4 แสนล้านในพ.ค.นี้ คุยลูกค้าแห่ใช้เอทีเอ็มพรึ่บ
นายบุญทักษ์ หวังเจริญ ประธาน เจ้าหน้าที่บริหาร ธนาคารทหารไทย เปิดเผยว่า ธนาคารอยู่ระหว่างดำเนินการหารือกับกระทรวงการคลังเพื่อล้างขาดทุนสะสม 1.01 แสนล้านบาท และจากส่วนที่ขายหุ้นต่ำกว่าพาร์ 3 แสนล้านบาท รวมขาดทุนสะสมทางบัญชีทั้งสิ้น 4 แสนล้านบาท เพื่อสะท้อนความแข็งแกร่งฐานะทางการเงิน
นายบุญทักษ์ กล่าวว่า ตามขั้นตอนแล้วจะแจ้งประชุมผู้ถือหุ้นในเดือนเม.ย. ก่อนจะล้างขาดทุนสะสมในเดือนพ.ค. ซึ่งเป็นช่วงที่หุ้นบุริมสิทธิของคลังครบกำหนดแปลงสภาพเป็นหุ้นสามัญ
“ลดพาร์เป็นเพียงเทคนิคทางบัญชี เพราะตามบัญชีราคาพาร์จะอยู่ที่ 10 บาท ขณะที่หุ้นปัจจุบันอยู่ที่ 1 บาทกว่า จึงเกิดส่วนขาดทุนขายต่ำกว่าพาร์ แต่จะไม่กระทบต่อเงินกองทุนที่มีอยู่ 6.39 หมื่นล้านบาท และระดับความเพียงพอของเงินกองทุน (CAR) ซึ่งอยู่ในระดับ 17.1% เพิ่มขึ้นจากปี 2551 ซึ่งมีแค่ 13.9%” นายบุญทักษ์ กล่าว
สำหรับแผนธุรกิจ 5 ปี ธนาคารได้วางกลยุทธ์ 4 ด้านหลัก คือ เติบโตอย่างมีคุณภาพ ปรับปรุงประสิทธิภาพ การดำเนินงาน ลดโอกาสการเกิดหนี้เสีย ลดหนี้เสียเดิมลงอย่างต่อเนื่อง และนำเสนอผลิตภัณฑ์ที่สร้างมูลค่าเพิ่มให้ลูกค้า โดยได้ตั้งเป้าว่าภายในปี 2557 จะสร้างอัตราผลตอบแทนจากส่วนของผู้ถือหุ้น (อาร์โออี) ขึ้นไปแตะที่ระดับ 14% จากปัจจุบันอยู่ที่4% ซึ่งหมายความว่าจะต้องสร้างกำไรโตอย่างต่อเนื่องปีละ 20%
นายบุญทักษ์ กล่าวว่า ขณะนี้มีลูกค้ามาสมัครใช้บัตรเดบิตทีเอ็มบี โนลิมิต ที่เบิกถอนเงินจากทุกธนาคารโดยไม่คิดค่าธรรมเนียมกว่า 1.8 แสนราย ในจำนวนนั้นกว่า 2030% เป็นลูกค้าเก่า นอกนั้นเป็นลูกค้าใหม่ จึงถือว่าประสบความสำเร็จสูงมาก มีลูกค้าองค์กรติดต่อขอให้เปิดบัญชีเงินเดือนแทนธนาคารเดิมที่ใช้อยู่จำนวนมาก